റോയൽ ചലഞ്ചേഴ്സ് ബാംഗ്ലൂരിനെതിരേ റൈസിങ് പൂനെ സൂപ്പർജയന്റ്സ് ക്യാപ്റ്റനായ മഹേന്ദ്ര സിങ് ധോണിയുടെ ഇന്നിംഗ്സിനെ കളിയാക്കി ഹർഷ ഭോഗ്ലെയുടെ ട്വീറ്റ് . 180 റൺസിന് മുകളിലുള്ള ലക്ഷ്യം പിന്തുടരുമ്പോൾ 38 പന്തിൽ 41 റൺസെടുത്താൽ ടീമിനെ ജയത്തിലേക്കെത്തിക്കാൻ കഴിയില്ല . ചില ദിവസങ്ങളിൽ അത് സാധ്യമാകും , എന്നാൽ മിക്കപ്പോഴും അങ്ങനെയൊരവസ്ഥയിൽ നിന്ന് ജയം സാധ്യമാകില്ല ഇതായിരുന്നു ധോണിയുടെ ഇന്നിംഗ്സിനെക്കുറിച്ചുള്ള ഭോഗ്ലെയുടെ ട്വീറ്റ് . ഐപിഎൽ കമന്ററി പാനലിൽ നിന്ന് ഭോഗ്ലെയെ ഒഴിവാക്കിയത് ഇന്ത്യൻ ടീമിലെ സീനിയർ താരങ്ങളുടെ സമ്മർദ്ദംമൂലമാണെന്ന ആരോപണത്തിന്റെ പശ്ചാത്തലത്തിലാണ് ഭോഗ്ലെയുടെ ട്വീറ്റെന്നത് ശ്രദ്ധേയമാണ് . ടി20 ലോകകപ്പിൽ ഇന്ത്യ - ബംഗ്ലാദേശ് മത്സരത്തിൽ ഭോഗ്ലെ ബംഗ്ലാ താരങ്ങളെ പുകഴ്ത്തിയതിനെതിരേ അമിതാഭ് ബച്ചൻ ട്വീറ്റ് ചെയ്തിരുന്നു . ഇത് ധോണി റീ ട്വീറ്റ് ചെയ്തു . എതിർ ടീം താരങ്ങളെക്കുറിച്ച് പറയാതെ സ്വന്തം രാജ്യത്തെ താരങ്ങളെക്കുറിച്ച് സംസാരിക്കാൻ കൂടുതൽ ചെലവഴിക്കണമെന്നായിരുന്നു ബച്ചന്റെ ട്വീറ്റ് . ബംഗ്ലാദേശി കളിക്കാരെ പുകഴ്ത്തിയുള്ള ഭോഗ്ലെയുടെ സംസാരം ധോണിക്കും അത്ര രസിച്ചില്ലെന്ന് ഇതോടെ വ്യക്തമായി . പിന്നീട് ഇവർക്കെല്ലാം മറുപടിയുമായി ഭോഗ്ലെ ഫേസ്ബുക്കിൽ പോസ്റ്റിട്ടു . ഒരു കമന്റേറ്ററുടെ ജോലി എന്താണെന്ന് വ്യക്തമായി തനിക്കറിയാമെന്നും എപ്പോഴും സ്വന്തം രാജ്യത്തിലെ താരങ്ങളെ പുകഴ്ത്തുകയല്ല തങ്ങളുടെ ദൌത്യമെന്നുമായിരുന്നു ഭോഗ്ലെയുടെ മറുപടി . ബിസിസിഐയിലെ ചില ഉന്നതരുടെ ഇഷ്ടക്കേടും ഭോഗ്ലെയുടെ പുറത്താകലിന് വഴിവെച്ചുവെന്ന് ആരോപണമുണ്ട് . എന്തായാലും ഈ വിവാദങ്ങൾക്ക് ശേഷമാണ് ഐപിഎൽ കമന്ററി പാനലിൽ ഭോഗ്ലെയെ ഉൾപ്പെടുത്തേണ്ടെന്ന നിലപാട് ബിസിസിഐ കൈക്കൊണ്ടത് .